Papiamento

Papiamento (o Papiamentu) es un lingua ofisial de la isolas de la Mar de Caribe cual ia es colonias de Nederland: Aruba, Bonair, Curasau, e San Marten. El es un lingua creol cual es derivada de portuges e espaniol, con contribuis de nederlandes, engles, linguas arauac, e linguas de Africa ueste. La nom de la lingua veni de "papear" (parla, parleta) de portuges.

Papiamento ave du sistemes de spele. En Aruba, los usa un spele cual es plu prosima la spele orijinal en portuges, espaniol, o nederlandes. En la otra isolas, los usa un spele plu prosima a la pronunsia. Per esta razona, los dise "papiamentu" en loca de "papiamento".

Vocales

A - [ɑ] como A en elefen. multe corte ante L e U.
E - [e] como E en elefen; [ɪ] como I en engles "in" ante X.
È - [æ] como A en engles "cat"
I - [i] como I en elefen; como I en engles "in" en alga parolas de nederlandes; [j] como Y en engles "yes" en diftongos (ia, ie, io, iu, ai, ei, oi).
O - [o] como O en elefen.
Ò - [ɒ] como O en engles "not".
U - [u] como U en elefen; [w] como W en engles "when" en diftongos (ua, ue, ui, uo, au, eu, ou).

Nota ce papiamento no usa la asentua. Papiamentu usa ance ù per /ʏ/ e ü per /y/. Papiamento usa y per /i/, ma sola en la caso de la parola per "e".

Consonantes

B - [b] como B en elefen.
C - ante I o E, [s] como S; [k] como C en elefen en otra casos.
CH - [tʃ] como CH en engles o espaniol.
CI ante otra vocales - [ʃ] como X en elefen.
D - [d] como D en elefen.
DJ - [dʒ] como DJ en elefen.
G - ante I o E, [h] como H en engles; [g] como G en elefen en otra casos. 
GU ante I o E, [g] como G en elefen.
H - [h] como H en engles.
J - [j] como Y en engles.
K - [k] como C en elefen.
L - [l] como L en elefen.
M - [m] como M en elefen.
N - [n] como N en elefen; [ŋ] como NG en engles a la fini de un silaba o parola.
Ñ - [ɲ] como Ñ en espaniol o NY en engles.
P - [p] como P en elefen.
Q - [k] como C; sola usada ante I o E; ma la usa de K es preferida.
R - [ɾ] como R en engles.
S - [s] como S en elefen.
SH - [ʃ] como X en elefen.
SI ante otra vocales - [ʃ] como X en elefen en alga casos en papiamento.
T - [t] como T en elefen.
V - [f] como F en elefen en alga parolas de nederlandes; [b] como B en elefen en alga parolas de espaniol; como V en elefen en alga parola de engles. 
W - [w] como W en engles.
X - [ks] como X en engles.
Y - [j] como Y en engles.
Z - [z] como Z en elefen.
ZJ - [ʒ] como J en elefen.

En papiamento, a veses, b pote es usada per /v/, d per /t/, s per /ʃ/, e z per /s/. Papiamentu no usa c e j, estra en la duples ch, dj, e zj, e en nomes propre o parolas stranjer. Ambos no usa x e q, estra en nomes propre e parolas stranjer, s es sempre /s/, estra en la duple sh. 

Asentua

En parolas cual fini en un vocale, la asentua es a la silaba ante la silaba final.
En parolas cual fini en un consonante, la asentua es a la silaba final, eseta per alga parolas de espaniol cual fini en -er en papiamento, ma fini en -re en espaniol. En esta casos, la asentua es a la silaba ante la silaba final.
Si un parola no segue esta regulas, la vocal asentuada es indicada par un asentua (´).
Parolas de demanda ave sempre un asentua.
Verbos de du silabas no ave un asentua clar.

Nomes

Papiamento ave du articles, cual presede la nom:
E - la
Un - un
El ave ance multe otra determinantes, cual es identica a la pronomes a su.

La plural es indicada par sufisa -nan a la nom.
nota ce -nan no es usada en tota casos, ma sola cuando nesesada per clari la plural.

Jeneral, si on vole indica la seso de un persona o animal, on ajunta la parolas per "om" e "fem" pos la nom:
Yiu muhé - fia
Yiu homber - fio
Mucha muhé - xica
Mucha homber - xico

Pronomes

Mi - me
Bo - tu
É - el
Nos - nos
Boso - vos
Nan - los

La pronomes no cambia cuando usada como un ojeta o pos un preposada. Ma, per indica la ojeta nondireta (dativa), la pronom es sufisada a la verbo:
Mi ta dunabo - Me dona a tu
Bo ta bisami - Tu dise a me
La pronom é, cuando usada como un ojeta direta (acusativa), es ance sufisada a la verbo:
Me ta tum'é - Me prende lo
Me ta cumpr'é - Me compra lo
La du regulas presedente pote es combinada, con la ojeta direta pos la ojeta nondireta:
É ta dunam'é - El dona lo a me
É ta duna'élé - El dona lo a el
Cuando asentuada, mi deveni ami, e bo deveni abo.
É no es usada como un pronom nondefinada:
Ta yobi hopi - Lo pluve multe

La pronomes refletante es la mesma como la pronomes simple, o on pote ajunta mes:
Mi mes, Bo mes,... nan mes - me mesma, tu mesma,... se mesma
Per indica mutualia, usa otro:
Nan ta odio otro - Los odia la un la otra

Posese

La determinantes de posese es la mesma como la pronomes, e es ajuntada pos la ojeta poseseda, esetante ce on usa su en loca de é.
Señor su, Señora su - usada per cortesia en loca de su simple.
La pronomes de posese es di plu la pronom:
É ta di mi - el es de me
Per di é, los usa di djé.

Pronomes de defini

Papiamento distingui tre distantias per la pronomes de mostra - prosima a me, prosima a tu, e distante de ambos:
Aki - asi, esta
Ei - ala, acel
Aia - ala, acel (distante)
Esaki - esta
Esakinan - estas
Esei - acel
Eseinan - aceles
Esaia - acel (distante)
Esaianan - aceles (distante)
Esun - acel
Esunan - aceles

Pronomes de nondefini

Esemplos de la pronomes nondefini:
Algu, Algun - alga, algun
Un hende - algun, on
Nada Ningun - no cosa, nun
Cualke - cualce, cualcun
Nan - on, lo es
Nan ta bisa cu... - on dise ce..., lo es diseda ce...
Tur - tota, cada
Tur cos - tota cosas, cada cosa
Tur hende - tota persones, cadun

Parolas de demanda

Parolas de demanda inclui:
Cuá - cual
Kí - ce
Kén, kénde - ci
Cón - como
Únda - do
Cuántu - cuanto
Pakíko - per ce

Esta parolas normal comensa la frase.

Papiamento no ave un parola unica per "cuando". En loca, el usa espresas plu esata:
Kí ora? - cual ora?
Kí dia? - cual dia?
Kí tempu? - cual tempo?
Kí aña? - cual anio?

Si un demanda no ave un pronom de demanda, la ordina es la mesma como frases afirmante:
Bo ta bai cas. - Tu vade a casa.
Bo ta bai cas? - Tu vade a casa?

Ajetivos

Ajetivos no cambia, e los jeneral segue la nom.

La compara de ajetivos es simple:
Bunita - bela
Mas bunita - plu bela
É ta mas bunita cu mi - el es plu bela ce me
Di mas bunita - la plu bela
Mashá bunita - multe bela
Casi bunita - cuasi bela

Nega

Nega en papiamento es indicada par no, poneda ante la parola negada.
Papiamento permite la usa de negas duple:
Me no tin nada - me ave no cosa.

Averbos

Averbos segue la verbos cual los altera, ma presede la ajetivos cual los altera.
Esemplos de averbos de tempo:
Awor, awe, ayera, paden, etc
Esemplos de averbos de modo:
Bon, malu, mihó, pió, etc
Esemplos de averbos de cuantia:
Muchu, poco, basta, mas, menos, etc

Verbos

Jeneral, verbos segue la sujeto e presede la ojeto:
Mi amigu tin placa - Me ami ave mone
Ta - es usada per "es" e per indica la presente.
Ta es de la parola portuges "está"
No tota verbos es introdui par ta.
A - "ia", usada per indica la pasada.
la pasada de ta ("es") es tábata.
la pasada de tin ("ave") es tábatin.
Lo - "va", usada per indica la futur.
Lo es de la parola portuges "logo", portuges per "plu tarde".
Nota ce lo es cadeda en multe casos.
En alga casos, lo presede la sujeto.
Tábata es usada per indica la pasada nonperfetada:
Mi tábata huma un cigaría - me ia es fumante un sigareta
On crea la forma de comanda par sutrae la sujeto:
Bini mañan - veni doman
Lasa nos bebe - lasa nos bevi
La sujuntiva esiste sola en la presente, e es formada par no usa la ta:
Si é bini... - si el (ta) veni...
La modo ipotesal es sola en la futur, e es formada par usa ambos a e lo:
Lo me a come - me va come/me ta come

La infinitivo es la verbo simple:
Cumpra, come, pidí - compra, come, demanda
La partisipio ativa es formada con -ando o -iendo. El es usada como un ajetivo:
Cumprando, comiendo, pidiendo - comprante, comente, demandante
La partisipio ativa, usada con ta, es egal a la verbo simple con ta:
É ta comprando = É ta compra
La partisipio pasiva es formada par asentua (o sutrae la asentua de) la vocal final de la verbo simple. El es usada como un ajetivo e per crea frases pasiva:
Cumprá, comé / comí, pidi - comprada, comeda, demandada
Frases pasiva es construida con worde o ser:
E carta a worde skirbí - La carta ia es scriveda
E carta a ser skirbí - La carta ia es scriveda

Papiamento usa multe verbos aidante. Los es segueda par verbos en la forma simple. Esemplos de verbos aidante:
Por - pote
Tin - debe (la mesma parola como "ave")
Tabatín - ia debe
Mester - ia debe
Ke / kier - vole, desira
Sa (de sabe) - sabe, pote

Preposadas

Formulas de preposada segue comun la parolas cual los altera. Esemplos de preposadas:
Di - de
Cu - con; ance usada per "e" con persones (e per "ce" e "cual").
Na - a (un cosa)
Cerca - a (un person)
Den - en
Pa - per
For - de (a la esterna)
Dilanti - ante
Tras - pos

Juntas

Esemplos de juntas:
I - e
O - o
Ma - ma
A fin cu - afin
Ni... ni - no... no
Cu - ce, cual
Loce - el ce, el cual
Si - si

Numeros

Numeros cardinal:
Un - un
Dos - du
Tres - tre
Cuater - cuatro
Cincu - sinco
Seis - ses
Siet/Shete - sete
Ocho - oto
Nuebe - nove
Dies - des
Diesun - des-un
Diesdos - des-du
Binti - dudes
Bintiun - dudes-un
Trinta - tredes
Cuarenta - cuatrodes
Cincuenta - sincodes
Sesenta - sesdes
Setenta - setedes
Ochenta - otodes
Nobenta - novedes
Cien/Shen - sento
Mil - mil
Dos mil - dumil

Numeros ordinal es, esetante per "prima", indicada par di:
Promé/promér - prima
Di dos - du
Di tres - tre
Fratos usa parolas ce difere de la numeros simple:
Mei/mitar - dui
Un tercio/un tercia parte - tri
Un cuartu/un cuarta parte - cuatri
Per multiplias, on usa sufisas simil a la -uple de elefen:
Dóbel - duple
Tripel - truple

Categoria:Lingua
Categoria:Creol
Categoria:Gramaticas